Uznesenie o situácii v Mauritánii



Úradný vestník 061 , 16/03/2009 S. 0037 - 0040



Uznesenie [1] o sociálnych dôsledkoch detskej práce a stratégiách boja proti detskej práci Spoločné parlamentné zhromaždenie AKT-EÚ, - na zasadnutí v Port Moresby (Papua-Nová Guinea) 25. – 28. novembra 2008, - so zreteľom na článok 17 ods. 1 rokovacieho poriadku, - so zreteľom na Dohovor OSN o právach dieťaťa, ktorý bol prijatý 20. novembra 1989 [2] a do platnosti vstúpil v roku 1990, a najmä na jeho články 28 a 32, - so zreteľom na dohovor Medzinárodnej organizácie práce (MOP) č. 138 z roku 1973 [3] týkajúci sa minimálneho veku na prijatie do zamestnania a č. 182 z roku 1999 [4] týkajúci sa zákazu a okamžitých opatrení na odstraňovanie najhorších foriem detskej práce, - so zreteľom na články 177 – 181 Zmluvy o založení Európskeho spoločenstva, - so zreteľom na Dohodu o partnerstve AKT-EÚ podpísanú v Cotonou 23. júna 2000 a revidovanú v Luxembursku 25. júna 2005 (ďalej označovanú ako Dohoda z Cotonou) a najmä na jej články 26 a 50, - so zreteľom na spoločné vyhlásenie Rady a zástupcov vlád členských štátov na zasadnutí v rámci Rady, Európskeho parlamentu a Komisie o rozvojovej politike Európskej únie:"Európsky konsenzus" z 20. decembra 2005 a najmä na jeho články 12, 97, 101 a článok 103 [5], - so zreteľom na Miléniovú deklaráciu OSN z 8. septembra 2000, ktorá stanovuje rozvojové ciele tisícročia (RCT) ako kritériá spoločne určené medzinárodným spoločenstvom na odstraňovanie chudoby, - so zreteľom na akčný rámec – Vzdelávanie pre všetkých: plnenie našich spoločných záväzkov, prijatý svetovým vzdelávacím fórom v roku 2000 v Senegale v meste Dakar (Dakarský samit) [6], - so zreteľom na Bruselskú deklaráciu o vzdelávaní za trvalo udržateľný rozvoj v štátoch AKT a jej rámec činnosti prijatý ministrami školstva v roku 2006, - so zreteľom na Deklaráciu EÚ z Luccy (Taliansko) z roku 2003, - so zreteľom na medzinárodný program Medzinárodnej organizácie práce (MOP) na odstraňovanie detskej práce (IPEC), - so zreteľom na oznámenie Komisie s názvom Osobitné postavenie problematiky detí v rámci vonkajšej činnosti EÚ [7], - so zreteľom na celosvetovú monitorovaciu správu za rok 2008 Vzdelávanie pre všetkých do roku 2015: Zvládneme to? [8], - so zreteľom na svoje uznesenie o právach detí a najmä detských vojakov, prijaté 15. októbra 2003 [9], - so zreteľom na uznesenie Európskeho parlamentu o zneužívaní detí v rozvojových krajinách a najmä o detskej práci [10], - so zreteľom na uznesenie Európskeho parlamentu o podnikovej sociálnej zodpovednosti: nové partnerstvo [11], - so zreteľom na správu Výboru pre sociálne veci a životné prostredie (ACP-EP/100.247/08/fin.), A. keďže detská práca má svoj pôvod v hromadnej chudobe a v kultúre a tradíciách mnohých spoločenstiev v rozvojových krajinách; B. keďže detská práca znižuje mzdy dospelých, a tým prispieva k začarovanému kruhu chudoby, pretože dospelé osoby sú nútené konkurovať lacnej detskej pracovnej sile, C. keďže detská práca je tvrdou prácou často vykonávanou v drsných podmienkach dvanásť až štrnásť hodín denne, pričom nízke "zárobky" sa často vrátia zamestnávateľovi za ubytovanie a stravu alebo ako pokuta za nesplnenie kvót, D. keďže podľa Medzinárodnej organizácie práce je do detskej práce zapojených približne 165 miliónov detí vo veku od 5 do 14 rokov; keďže najhoršie formy detskej práce a porušovanie práv detí vrátane detského otroctva (domáce služobníctvo), predaja detí a obchodovania s nimi, detskej prostitúcie, najímania detí do ozbrojených konfliktov a iných foriem práce sú škodlivé pre zdravý fyzický vývoj a duševné zdravie detí, E. keďže najhorším formám detskej práce treba venovať osobitnú pozornosť a urýchlene prijať opatrenia proti nim, F. keďže najviac ohrozenými sú určité skupiny detí a mládeže, najmä deti, ktoré sú príslušníkmi etnických alebo iných menšín, migrujúce deti, deti z radov vysídlených osôb alebo utečencov, deti postihnuté ozbrojenými konfliktami, detskí vojaci, siroty a deti bez rodičovskej starostlivosti, deti nakazené vírusom HIV/AIDS a zdravotne postihnuté deti; keďže dievčatá čelia dodatočným rizikám zneužívania, a to aj pohlavného, G. keďže detská práca je jedným z najzjavnejších ukazovateľov detskej bezbrannosti a ako taká poukazuje na nedostatky súvisiace s viacerými rozvojovými cieľmi tisícročia, ako je odstraňovanie chudoby, vzdelávanie pre všetkých, rodová rovnosť, boj proti ochoreniu HIV/AIDS a vytvorenie celosvetového rozvojového partnerstva, H. keďže zneužívanie detí na obchodné účely je hrubým porušovaním ich ľudskej dôstojnosti a je v rozpore so zásadami sociálnej spravodlivosti; keďže ratifikáciou Dohovoru o právach dieťaťa zmluvné štáty potvrdzujú, že uznávajú ľudské práva detí, I. keďže zabezpečenie kvalitného všeobecného základného vzdelania pre všetky deti je kľúčom na posilnenie ich postavenia pri získavaní kritických zručností a znalostí, ktoré im pomôžu uniknúť chudobe, ovplyvnia rozvoj spoločenstiev, v ktorých žijú, a umožnia im rozhodovať sa v živote slobodne a informovane, čím prispejú aj k sociálnemu a hospodárskemu rozvoju svojich krajín, J. keďže skutočný prístup ku kvalitnému vzdelaniu znamená existenciu škôl vyučujúcich spôsobom, ktorý je pre deti vhodný, rovnomerné zabezpečovanie potrieb chlapcov aj dievčat, pričom tieto školy sú vybavené zdravou pitnou vodou a hygienickými zariadeniami, pretože vzdelávanie na nízkej úrovni môže deťom školu odcudziť, čím sa ľahšie stanú obeťou zneužívania, K. keďže medzi dôsledky rozličných foriem detskej práce patrí aj nízky počet študentov zapísaných na štúdium na základné a stredné školy (najmä dievčat), vysoká miera predčasne skončenej školskej dochádzky, vysoká miera negramotnosti a neúspešnosti, zaostalý fyzický vývoj detí, vysoká miera tehotenstva mladistvých, užívanie drog medzi deťmi a vysoká miera nezamestnanosti u dospelých; L. keďže väčšina krajín schválila zákony a opatrenia na ochranu dobrých životných podmienok a záujmov detí, M. keďže vlády, zamestnávatelia, zamestnanci a ich organizácie a celá spoločnosť majú spoločnú zodpovednosť zasadiť sa za postupné odstraňovanie detskej práce, N. keďže v praxi sa detská pracovná sila často využíva mimo zákonne založených podnikov, ktoré sa riadia príslušnými právnymi predpismi, a jej využívanie prevláda v neformálnych a vidieckych odvetviach, v súkromných domácnostiach alebo v rodinných povolaniach, ktorým sa zo sociálneho hľadiska ani neprikladá taký význam, aby sa považovali za prácu, v niektorých prípadoch sú deti zamestnané v rámci nezákonnej činnosti, O. keďže v mnohých prípadoch sa zneužívanie detí v krajinách AKT uskutočňuje v prospech európskych firiem, ktoré tým prispievajú k zhoršeniu problému detskej práce v krajinách AKT, P. keďže hospodárske zneužívanie detí sa týka štyroch až desiatich miliónov detí v Európe (z ktorých niektoré sú obeťami najhorších foriem zneužívania vrátane prostitúcie mladých dievčat) a keďže treba zdôrazniť, že mnoho týchto detí a mladých dospelých pochádza z krajín AKT a väčšinou sa v európskych krajinách zdržiavajú nezákonne, Q. keďže nemožno opomínať sumu, ktorou detská práca prispieva k rodinným príjmom v najchudobnejších krajinách, R. keďže proti zamestnávaniu starších detí na rodinných hospodárstvach alebo v rodinných podnikoch na čiastočný pracovný úväzok nemožno nič namietať za predpokladu, že to nemá negatívny vplyv na vzdelávanie, zdravie a dobré životné podmienky dieťaťa, S. keďže v praxi nemusí byť jednoduché stanoviť rozdiel z morálneho pohľadu medzi deťmi, ktoré sú zneužívané na obchodné účely, a deťmi, ktorých práca sa využíva na podporu hospodárstiev, ktorých príjmy sú na úrovni existenčného minima, T. keďže katastrofy v podobe chorôb ako HIV/AIDS prispeli k tomu, že sa deti musia využívať pri činnostiach, ktoré sú zdrojom príjmu, U. keďže odstraňovanie detskej práce komplikujú kultúrne a rodové nerovnosti, V. keďže zlepšenie prístupu k cenovo dostupným a splatiteľným úverom má potenciál na zmiernenie detskej práce a na zvýšenie počtu detí zapísaných do škôl, W. keďže dostupnosť alternatívnych možností starostlivosti o dieťa prispieva k redukcii detskej práce a vytvára podmienky na lepšiu školskú dochádzku, X. keďže úsilie o zvyšovanie vzdelanostnej úrovne a mzdy dospelých pomáha pri obmedzovaní rozširovania a intenzity detskej práce a zväčšovaní pravdepodobnosti, že dieťa zostane v škole, Y. keďže diametrálne odlišné podmienky v meste a na vidieku majú vplyv na rozhodovanie o vzdelávaní a práci dieťaťa, Z. keďže každé dieťa má právo na registráciu pri narodení; keďže absencia registrácie pôrodov uľahčuje vykorisťovanie a zneužívanie detí v "skrytých odvetviach" práce ako napr. domáca práca a poľnohospodárstvo, AA. keďže podniky, ktoré pri svojej činnosti porušujú medzinárodné nástroje a medzinárodné a vnútroštátne právne predpisy týkajúce sa detskej práce, môžu mať nespravodlivú konkurenčnú výhodu, AB. keďže odvetvie poľnohospodárstva v rozvojových krajinách predstavuje značný potenciál na zneužívanie detí a keďže podľa správy organizácie Human Rights Watch z roku 2002 asi 70 %, čiže približne 170 miliónov, detí pôsobí v tomto hospodárskom odvetví, kde sú nútené pracovať 12 hodín denne, 365 dní v roku, sú často vystavené pôsobeniu toxických pesticídov a extrémnym teplotám dosahujúcim až 100oC a musia zvládať prácu s ťažkými bremenami a priemyselnými rezacími nástrojmi, AC. keďže pyrotechnické látky, recyklácia odpadu, drvenie skál a baníctvo patria k najhorším formám detskej práce a keďže najhoršou formou zneužívania je využívanie detských vojakov v bojovej činnosti, AD. keďže nákupcovia tovaru z rozvojových krajín majú rozhodujúce postavenie pri odhaľovaní tovaru, ktorý bol úplne alebo čiastočne vyrobený pomocou detskej práce, ako aj pri odmietnutí kúpy takéhoto tovaru, čím môžu vyvíjať priamy a účinný hospodársky tlak, AE. keďže základné práva detí sa môžu vážne porušovať tým, že sú neustále vystavované a zneužívané v reklame v médiách (napr. rozhlas, televízia, noviny), Všeobecné poznámky 1. víta veľký počet krajín AKT a EÚ, ktoré ratifikovali dohovory Medzinárodnej organizácie práce č. 138 a č. 182 (pozri prílohu 1); vyzýva zmluvné štáty, aby zabezpečili uplatňovanie dohovorov, a naliehavo vyzýva tie štáty, ktoré tieto dohovory ešte neratifikovali, aby tak urýchlene urobili; 2. uznáva, že najvyššiu prioritu musia mať deti zamestnané v najnebezpečnejších priemyselných odvetviach; 3. čo najdôraznejšie žiada, aby všetky osoby, proti ktorým existujú dôkazy o tom, že najímajú alebo využívajú detských vojakov, boli vydané Medzinárodnému trestnému súdu na trestné stíhanie; 4. v kontexte dohovoru č. 182 zdôrazňuje potrebu naliehavých krokov na odstraňovanie najhorších foriem detskej práce, ako je zamestnávanie detí v podmienkach podobných otroctvu a v neslobodných podmienkach a na nebezpečnú a rizikovú prácu pri výrobe a obchode s drogami a pri pašovaní a obchodovaní s malými zbraňami, zneužívanie veľmi malých detí a sexuálne zneužívanie detí na obchodné účely; 5. vyzýva všetkých signatárov dohovoru Medzinárodnej organizácie práce č. 182 z krajín EÚ, aby každoročne zverejňovali dôkazy o tom, že dodržiavajú článok 8, ktorý požaduje, aby si členovia pri realizácii ustanovení tohto dohovoru navzájom pomáhali prostredníctvom rozšírenej medzinárodnej spolupráce a/alebo pomoci; 6. vyzýva členské štáty EÚ a štáty AKT, aby v rámci partnerstva AKT-EÚ vypracovali integrované stratégie s cieľom bojovať proti detskej práci na základe presného zhodnotenia faktov, sledujúc pri tom najlepšie záujmy dieťaťa; v tomto ohľade zdôrazňuje potrebu plného zapojenia občianskej spoločnosti a odborov do formulovania, realizácie a monitorovania opatrení zameraných na boj proti detskej práci; 7. zdôrazňuje, že boj proti detskej práci si vyžaduje správne zloženie politických rozhodnutí a programov, najmä v oblastiach, ako sú zdravotníctvo, školstvo, zamestnanosť a sociálna ochrana, ktoré sa majú zameriavať na zmobilizovanie spoločnosti v tejto veci, na zlepšovanie databázových zdrojov a analýz, na prijatie a presadzovanie príslušného pracovného práva, zabezpečenie dôstojnej práce, poskytovanie bezplatného povinného kvalitného vzdelávania, a zavedenie odbornej prípravy a konkrétnych opatrení na oslobodenie detí od pracovných vzťahov, ich rehabilitáciu a opätovné začlenenie do života; 8. vyzýva medzinárodné spoločenstvo, najmä členské štáty EÚ a Európsku komisiu, aby začlenili problematiku detskej práce do všetkých činností svojich programov rozvojovej spolupráce a do procesu dosiahnutia RCT do roku 2015, okrem iného riešením príčin neprimeranej ochrany detí a porušovania práv detí; zdôrazňuje, že tieto opatrenia sa musia zameriavať aj na riešenie otázok rehabilitácie a sociálnej integrácie detí potom, ako sú oslobodené od detskej práce; 9. uznáva, že detská práca je vo veľkej miere spôsobená chudobou a že dlhodobé riešenie spočíva v trvalom hospodárskom raste a dobrom systéme riadenia štátu, ktoré vedú k pokroku v sociálnej oblasti, predovšetkým k zmierňovaniu chudoby a dosiahnutiu všeobecného základného vzdelania; 10. zdôrazňuje potrebu riešenia otázky odstraňovania detskej práce v rámci boja proti chorobe HIV/AIDS a stratégií na riešenie konfliktov; 11. zdôrazňuje, že deti, ktoré žijú bez podpory rodičov, ako sú siroty, deti žijúce na uliciach, deti vysídlené v rámci svojej krajiny, utečenci, deti postihnuté obchodovaním s ľuďmi a sexuálnym, ako aj hospodárskym vykorisťovaním, potrebujú osobitnú starostlivosť a že treba prijať cielené opatrenia s cieľom pomôcť týmto deťom, ale aj inštitúciám, zariadeniam a službám, ktoré sa o ne starajú; 12. poukazuje na to, že mnoho vlád síce prijalo opatrenia na odstraňovanie detskej práce, ale nezabezpečenie alternatívnych zdrojov príjmu rodinám postihnutých detí zhorší situáciu týchto rodín; 13. zdôrazňuje, že všetky politiky na odstraňovanie detskej práce by sa mali vždy posudzovať v kontexte dôstojnej práce pre všetkých v súlade so základnými medzinárodnými pracovnými normami; domnieva sa, že žiadna cielená kampaň proti detskej práci nemôže uspieť, ak ju nepodporujú rozsiahle reformy obchodných praktík v štátoch EÚ aj AKT; 14. vyzýva vlády a predstaviteľov občianskej spoločnosti v krajinách AKT a EÚ, aby spolupracovali pri vytváraní národných pracovných skupín pre detskú prácu, ktoré budú okrem iného poskytovať a šíriť informácie o právach a osvedčených postupoch a budú sa usilovať o koordináciu politík miestnych, vnútroštátnych a medzinárodných vládnych orgánov, mimovládnych organizácií a odborových zväzov; 15. vyzýva členské štáty EÚ a krajiny AKT, aby začlenili otázky súvisiace s detskou prácou do jestvujúcich, ako aj budúcich rozvojových iniciatív v poľnohospodárstve; 16. naliehavo vyzýva vlády v krajinách AKT, aby zintenzívnili úsilie pri všeobecnom zavedení úradnej registrácie pôrodov, a vyzýva Európsku komisiu, aby podporovala toto úsilie a začlenila všeobecnú úradnú registráciu pôrodov do politiky rozvojovej spolupráce; 17. naliehavo žiada EÚ, aby prijala smernicu, ktorou by sa zaviedol osobitný režim pre deti s nezákonným postavením, ktoré sa stali obeťami obchodovania s ľuďmi a vykorisťovania na území EÚ; Vzdelávanie a odstraňovanie detskej práce 18. domnieva sa, že každému dieťaťu, ktoré nechodí do školy, hrozí riziko vykorisťovania; v tejto súvislosti sa domnieva, že by sa vymedzenie pojmu dieťa malo vzťahovať na vek, do ktorého existuje v príslušnej krajine povinná školská dochádzka; 19. zdôrazňuje, že pracovná skúsenosť sa môže sčasti podieľať na vzdelaní dieťaťa, nikdy by však nemala mať podobu zneužívania alebo narušovať povinnú školskú dochádzku dieťaťa a zároveň by mu mala ponechať dostatok času na hranie a na prežitie detstva; konštatuje, že toto platí rovnako pre platené zamestnanie, ako aj prácu v rodine, ako je detská opatrovateľská práca alebo práca na rodinnej farme; pripomína, že príjem pochádzajúci z detskej práce síce môže tvoriť zásadnú časť príjmu rodín žijúcich z veľmi nízkeho príjmu, treba však venovať dostatočnú pozornosť tomu, aby rodičov nekritizovali za to, že oprávnene chránia svoje dieťa pred vykorisťovaním v práci; 20. naliehavo žiada všetky štáty EÚ a AKT, aby zabezpečili, že opatrenia prijaté na plnenie RCT 2 – všeobecné základné vzdelanie – sú udržateľné a orientované na kvalitu; v tomto zmysle vyzýva EÚ, aby prepojila financovanie vzdelávania so zachovaním primeraných veľkostí tried a s poskytovaním uspokojivej odbornej prípravy učiteľom; vyzýva štáty EÚ aj AKT, aby uvoľnili finančné prostriedky na materiály a jedlo pre žiakov v úsilí o zabezpečenie toho, aby deti neodchádzali zo škôl z dôvodu privysokých nákladov na vzdelávanie; 21. vyzýva Európsku komisiu, aby sa zamerala na financovanie vzdelávania, pričom má bezodkladne venovať pozornosť tým deťom, ktorým najviac hrozí zneužívanie, konkrétne dievčatám, deťom v oblastiach postihnutých konfliktami, deťom zo skupín na okraji spoločnosti alebo z rizikových skupín a deťom vo vidieckych poľnohospodárskych oblastiach; 22. vyzýva vlády, aby zlepšili právne rámce týkajúce sa problematiky detskej práce a začlenili otázky týkajúce sa detskej práce do politík a plánov vzdelávania, zohľadňujúc pritom diametrálne rozdiely medzi podmienkami v meste a na vidieku; 23. vyzýva štáty AKT, aby zvýšili výdavky na vzdelávanie najmä v súvislosti so všeobecným základným vzdelávaním a vzdelávaním dospelých; 24. zdôrazňuje dôležitosť zlepšenia vedomostnej základne a siete v súvislosti s detskou prácou a vzdelávaním, napríklad prostredníctvom výskumu a monitorovania, zberu údajov a účinnej a vhodnej analýzy spätnej väzby zo štúdií a pilotných projektov s cieľom zlepšiť pochopenie hlavných aspektov detskej práce a regionálnych, ako aj národných osobitostí, čo sa týka detí a vzdelávania; 25. podporuje lepšie presadzovanie a šírenie osvedčených postupov zamerané na skutočné politické a hospodárske zmeny a založené na aktuálnych poznatkoch o situácii v oblasti detskej práce; 26. vyzýva vlády a ďalších zákonne usadených zamestnávateľov, aby zaviedli opatrenia pre vzdelávanie zamerané na pracujúce deti a ich rodiny s cieľom zmierniť dôsledky zapájania detí do pracovnej činnosti; 27. požaduje zriadenie preklenovacích tried pre deti, ktoré sa do vzdelávania zapoja neskoro, a pre tie deti, ktoré sa vracajú k vzdelávaniu z práce, po konflikte alebo po vysídlení; 28. vyjadruje znepokojenie nad rozdielmi v medzinárodných nástrojoch, najmä medzi RCT 2 a dohovorom Medzinárodnej organizácie práce č. 138. Druhý uvedený nástroj stanovuje minimálny vek na prijatie do zamestnania na 15 alebo vo výnimočných prípadoch na 14 rokov, no požaduje len všeobecné základné vzdelanie; domnieva sa, že to vystavuje deti vo veku od 11 do 15 rokov zvýšenému riziku vykorisťovania, a žiada, aby sa tento rozdiel riešil; Zodpovednosť podnikového sektora pri odstraňovaní detskej práce 29. víta rastúci trend veľkých spoločností vytvárania sociálnych kódexov správania a dobrovoľného prihlasovania k iniciatívam za etické obchodovanie; domnieva sa však, že tieto dobrovoľné kódexy nie sú náhradou za dohľad verejných orgánov a transparentné dodržiavanie základných pracovných noriem; 30. podporuje uplatňovanie kódexov správania na pracovisku, schválenie právnych predpisov týkajúcich sa minimálnej mzdy a hospodárskeho zabezpečenia rodín; 31. vyzýva Európsku komisiu, aby trvala na dodržiavaní a posilňovaní zodpovedností podnikového sektora pri odstraňovaní detskej práce; vyzýva Európsku komisiu, aby podnikom pôsobiacim v EÚ uložila povinnosť zdokumentovať pracovné postupy na všetkých úrovniach dodávateľského reťazca, podávať o nich správy a prevziať za ne zodpovednosť; vyzýva preto Komisiu, aby zriadila horúcu linku pre detskú prácu s cieľom umožniť postúpenie informácií o detskej práci v priamych pracovných činnostiach alebo dodávateľskom reťazci podnikov so sídlom v EÚ; domnieva sa, že tento súlad dodávateľských reťazcov s danými požiadavkami by sa mal podporovať pravidelnými a dôkladnými inšpekciami na všetkých úrovniach a kontrolovať prostredníctvom nezávislého auditu; domnieva sa, že ak sa zistí, že podnik v dodávateľskom reťazci využíva detskú pracovnú silu, Európska komisia by tomuto podniku mala uložiť povinnosť zaviesť a zverejniť časovo vymedzený program v trvaní najviac troch rokov na okamžité odstránenie detskej pracovnej sily z tohto dodávateľského reťazca; zastáva názor, že by sa mal vypracovať a uplatňovať program postihov v prípade, keď sa detská pracovná sila bude využívať aj naďalej; 32. naliehavo vyzýva Európsku komisiu a vlády AKT, aby zaistili, že zodpovednosťou každého podniku, o ktorom sa zistí, že využíva detskú pracovnú silu, bude zabezpečenie riadneho začlenenia detí pracujúcich pre tento podniku do systému vzdelávania; 33. zdôrazňuje, že štatúty GSP a GSP+ musia byť podmienené nielen ratifikáciou dohovorov Medzinárodnej organizácie práce o detskej práci a Dohovoru OSN o právach dieťaťa zo strany krajín AKT, ktoré využívajú programy GSP a GSP+, ale aj ich dokázateľným dodržiavaním; preto vyzýva Komisiu, aby zaviedla systém na pravidelné a časté monitorovanie a podávanie správ o dodržiavaní ustanovení týchto dohovorov; konštatuje, že v prípade dôkazov o ich vážnom a systematickom porušovaní sa musia prijať vhodné opatrenia; 34. domnieva sa, že súčasťou zmlúv v rámci verejného obstarávania by mali byť doložky, ktoré príslušným podnikom ukladajú povinnosť preukazovať dodržiavanie medzinárodných noriem o detskej pracovnej sile v dodávateľskom reťazci, a že tieto zákazky by sa nemali udeľovať v prípade chýbajúcich dôkazov a že mimovládne organizácie a ostatné zainteresované strany musia mať vhodnú príležitosť (v rámci verejnej sféry) na predloženie dôkazov o opaku; rozhodne zdôrazňuje skutočnosť, že tieto doložky by sa v žiadnom prípade nemali považovať za netarifné obchodné prekážky; 35. vyzýva členské štáty EÚ a Európsku komisiu, aby prepojili podporu poskytovanú podnikom prostredníctvom obchodných misií, vývozných subvencií, grantov a pôžičiek s preukazovaním dodržiavania medzinárodných dohovorov o detskej práci; 36. zdôrazňuje, že globalizáciu a liberalizáciu svetového obchodu musí sprevádzať dodržiavanie základných práv vrátane zákazu detskej práce; 37. žiada medzinárodné spoločenstvo (vrátane WTO), aby sa stalo priekopníkom v používaní označenia child kite mark (detského šarkana), ktoré by jasne uvádzalo, že výrobok bol "vypestovaný/vyrobený bez použitia detskej pracovnej sily", a ktoré by sa mohlo používať konkrétne v prípade krajín, o ktorých je známe, že je v nich detská práca rozšírená; 38. poveruje svojich spolupredsedov, aby toto uznesenie postúpili Rade ministrov AKT-EÚ, Európskej komisii, Africkej únii, Karibskému fóru afrických, karibských a tichomorských štátov, Fóru tichomorských ostrovov, členským štátom EÚ, Detskému fondu OSN (UNICEF-u) a Medzinárodnej organizácii práce. [1] Prijaté Spoločným parlamentným zhromaždením AKT-EÚ 28. novembra 2008 v Port Moresby (Papua-Nová Guinea). [2] http://www.unhchr.ch/html/menu3/b/k2crc.htm [3] http://www.ilocarib.org.tt/childlabour/c138.htm [4] http://www.ilocarib.org.tt/childlabour/c182.htm [5] Ú. v. EÚ C 46, 24.2.2006, s. 1. [6] http://unesdoc.unesco.org/images/0012/001211/121147e.pdf [7] KOM(2008)55 fin. [8] http://unesdoc.unesco.org/images/0015/001547/154743e.pdf [9] Ú. v. EÚ C 26, 29.1.2004, s. 17. [10] P6_TA (2005)0272. [11] P6_TA(2007)0062. --------------------------------------------------